Histerektomija

**Histerektomija** je hirurško uklanjanje maternice i cerviksa. Supracerviksna histerektomija odnosi se na uklanjanje maternice dok je grlić maternice pošteđen. Ovi postupci mogu uključivati ​​i uklanjanje jajnika (ooforektomija), jajovoda (salpingektomija) i drugih okolnih struktura. Termini "djelimična" ili "totalna" histerektomija su laički termini koji netačno opisuju dodavanje ili izostavljanje ooforektomije u vrijeme histerektomije. Ove postupke obično izvodi ginekolog. Uklanjanje maternice je oblik sterilizacije, što pacijenticu čini nesposobnom za rađanje (kao i uklanjanje jajnika i jajovoda) i ima hirurške rizike kao i dugoročne posljedice, pa se operacija obično preporučuje samo kada druge mogućnosti liječenja nisu dostupne ili su zakazale. To je drugi najčešće izvođeni ginekološki zahvat, nakon carskog reza, u Sjedinjenim Američkim Državama. Gotovo 68 % je urađeno zbog stanja kao što su endometrioza, abnormalno Maternično krvarenje i maternični fibroidi.

## Medicinska ptimjena
thumb|Histerektomija
Histerektomija je veliki hirurški zahvat koji ima svoje rizike i koristi. Utiče na hormonsku ravnotežu i cjelokupno zdravlje pacijenata. Zbog toga se histerektomija obično preporučuje kao posljednje rješenje nakon što su iscrpljene farmaceutske ili druge hirurške opcije za liječenje određenih teško lječivih i teških stanja maternice/reproduktivnog sistema. Mogu postojati i drugi razlozi za zahtjev za histerektomiju. Takva stanja i/ili indikacije uključuju, ali nisu ograničena na:
* **Endometrioza**: rast sluznice maternice izvan maternične šupljine. Ovaj neprimjeren rast tkiva može dovesti do boli i krvarenja.
* **Adenomioza**: oblik endometrioze, gdje je sluznica maternice prorasla u, a ponekad i kroz muskulaturu zida maternice. To može zadebljati zidove maternice i doprinijeti bolu i krvarenju.
* **Obilno menstruacijsko krvarenje**: neredovno ili prekomjerno menstruacijsko krvarenje duže od sedmicu dana. Može poremetiti redovni kvalitet života i biti pokazatelj ozbiljnijeg stanja.
* **Fibroidi maternice**: benigne izrasline na zidu maternice. Ovi mišićni nekancerogeni tumori mogu rasti pojedinačno ili u grupama i mogu uzrokovati ekstremnu bol i krvarenje.
* **Prolaps materice:** kada se materica spusti zbog oslabljenih ili istegnutih mišića dna zdjelice, što u težim slučajevima potencijalno uzrokuje da materica ispadne iz vagine.
* **Prevencija raka reproduktivnog sistema**: posebno ako postoji jaka porodična historija raka reproduktivnog sistema (posebno rak dojke u kombinaciji sa mutacijom BRCA1 ili BRCA2), ili kao dio oporavka od takvih karcinoma.
* **Ginekološki rak**: ovisno o vrsti histerektomije, može pomoći u liječenju raka ili prekanceroza endometrija, grlića maternice ili maternice. Za zaštitu od ili liječenje raka jajnika potrebna je ooforektomija.
* **Transrodna (trans) muška afirmacija**: pomaže kod rodne disforije, prevencije budućih ginekoloških problema i prelaska na dobijanje nove zakonske rodne dokumentacije.
* **Teški razvojni poremećaji**: ovaj tretman je u najmanju ruku kontroverzan. U Sjedinjenim Američkim Državama, Vrhovni sudovi na nivou država utvrdili su da specifični slučajevi sterilizacije zbog razvojnih poremećaja krše ustavna i običajnopravna prava pacijentica.
* **Postporođajno liječenje**: za uklanjanje teškog slučaja *placenta praevia* (placenta koja se formirala iznad ili unutar porođajnog kanala) ili *placenta percreta* (placenta koja je srasla u i kroz zid maternice kako bi se pričvrstila za druge organe), kao i kao posljednje rješenje u slučaju prekomjernog postporođajnog krvarenja.
* **Hronična karličba bol **: treba pokušati utvrditi etiologiju boli, iako uzrok možda nije poznat.
***PMS i menstruacijsk bolovi** i druga psihička i fizička stanja uzrokovana menstruacijskim periodom koja uzrokuju patnju i smanjuju kvalitet života.

## Rizici i neželjeni efekti
Godine 1995, kratkoročna smrtnost (u roku od 40 dana od operacije) prijavljena je na 0,38 slučajeva na 1000 kada su operacije izvedene iz benignih razloga. Rizici za hirurške komplikacije bili su prisustvo fibroida, mlađa dob (vaskularna karlica sa većim rizikom od krvarenja i veća maternica), disfunkcionalno krvarenje iz maternice i paritet.
Stopa smrtnosti je nekoliko puta veća kada se izvodi kod pacijentica koje su trudne, imaju rak ili druge komplikacije.
Dugoročni učinak na ukupnu smrtnost je relativno mali. Žene mlađe od 45 godina imaju značajno povećanu dugoročnu smrtnost za koju se vjeruje da je uzrokovana hormonskim nuspojavama histerektomije i profilaksne ooforektomije. Ovaj efekat nije ograničen samo na žene u premenopauzi; pokazalo se da čak i žene koje su već ušle u menopauzu imaju smanjenje dugoročnog preživljavanja nakon ooforektomije.

Otprilike 35% žena nakon histerektomije podvrgne se još jednoj povezanoj operaciji u roku od dvije godine.
Povreda uretera nije neuobičajena i javlja se u 0,2 na 1000 slučajeva vaginske i 1,3 na 1000 slučajeva abdominalne histerektomije. Povreda se obično javlja u distalnom mokraćovodu blizu infundibulopelvisnog ligamenta ili kada ureter prelazi ispod materične arterije, često usljed slijepog stezanja i postavljanja ligature radi kontrole krvarenja.

### Oporavak
Boravak u bolnici traje 3–5 dana ili više za abdominalne procedure i  1– 2 dana (ali moguće i duže) za vaginske ili laparoskopski potpomognute vaginske procedure. Nakon postupka, Američki koledž akušera i ginekologa preporučuje da se ništa ne ubacuje u vaginu prvih šest sedmica (uključujući ubacivanje tampona ili seksualni odnos).

### Nenamjerna ooforektomija i prijevremeno otkazivanje jajnika
Uklanjanje jednog ili oba jajnika se izvodi kod značajnog broja histerektomija koje su imale za cilj očuvanje jajnika. Pretpostavlja se da je ovo posljedica poremećaja dotoka krvi u jajnike nakon histerektomije ili zbog nedostatka endokrine povratne sprege maternice. Funkcija preostalih jajnika je značajno pogođena kod oko 40% ljudi, a nekima od njih je čak potrebna i hormonska nadomjesna terapija. Iznenađujuće, sličan i samo nešto slabiji učinak uočen je kod ablacije endometrija koja se često smatra alternativom histerektomiji.
Značajan broj žena razvija benigne ciste na jajnicima nakon histerektomije.

### Uticaj na seksualni život i karličnu bol 
Nakon histerektomije zbog benignih indikacija, većina pacijenata prijavljuje poboljšanje seksualnog života i bolu u karlici. Manji udio pacijenata prijavljuje pogoršanje seksualnog života i druge probleme. Slika je značajno drugačija kod histerektomije izvedene iz malignih razloga; postupak je često radikalniji sa značajnim nuspojavama. Kod određenog broja pacijenata koji se podvrgnu histerektomiji zbog hronične zdjelične boli, i dalje postoji bol u zdjelici nakon histerektomije i razvija se dispareunija (bolan spolni odnos).

### Prijevremena menopauza i njeni efekti
Histerektomije koje uključuju i hirurško uklanjanje jajnika (tj. ooforektomiju) rezultiraju značajnim hormonskim promjenama u tijelu. Nivo estrogena naglo pada kada se jajnici uklone, uklanjajući zaštitne efekte estrogena na kardiovaskularni i skeletni sistem. Ovo stanje se često naziva "hirurška menopauza", iako se značajno razlikuje od prirodno nastalog menopauznog stanja; prvo je iznenadni hormonski šok za tijelo koji uzrokuje brzu pojavu simptoma menopauze poput valunga, dok je drugo postepeno smanjenje nivoa hormona tokom perioda od nekoliko godina, uz očuvanu maternicu i jajnike koji su sposobni proizvoditi hormone čak i nakon prestanka menstruacija.

Jedna studija je pokazala da je rizik od naknadnih kardiovaskularnih bolesti znatno povećan kod žena koje su imale histerektomiju u dobi od 50 godina ili mlađe. Nije pronađena povezanost kod žena koje se podvrgavaju postupku nakon 50. godine. Rizik je veći kada se jajnici uklone, ali je i dalje primjetan čak i kada se sačuvaju.

Nekoliko drugih studija je otkrilo da su osteoporoza (smanjenje gustoće kostiju) i povećan rizik od prijeloma kostiju povezani s histerektomijama. Ovo se pripisuje modulatornom efektu estrogena na metabolizam kalcija, a pad nivoa estrogena u serumu nakon menopauze može uzrokovati prekomjerni gubitak kalcija što dovodi do propadanja kostiju.

Histerektomije su također povezane s većom stopom srčanih bolesti i slabljenja kostiju. Oni koji su podvrgnuti histerektomiji s oba uklonjena jajnika obično imaju smanjene nivoe testosterona u poređenju s onima koji su ostali netaknuti. Smanjeni nivoi testosterona kod žena su prediktor gubitka visine, što se može dogoditi kao rezultat smanjene gustoće kostiju, dok su povećani nivoi testosterona kod žena povezani s većim osjećajem seksualne želje.

Ooforektomija prije 45. godine života povezana je s peterostrukom smrtnošću od neurvnih i mentalnih poremećaja.

### Mokraćna inkontinencija i vaginski prolaps
Urinarna inkontinencija i vaginski prolaps su dobro poznati neželjeni efekti koji se razvijaju sa velikom učestalošću vrlo dugo nakon operacije. Obično se te komplikacije razvijaju 10–20 godina nakon operacije. Iz tog razloga, tačni brojevi nisu poznati, a faktori rizika su slabo shvaćeni. Također nije poznato da li izbor hirurške tehnike ima ikakav učinak. Procijenjeno je da se rizik od urinarne inkontinencije približno udvostručuje u roku od 20 godina nakon histerektomije. Jedna dugoročna studija je otkrila 2,4 puta veći rizik od operacije za korekciju urinarne stresne inkontinencije nakon histerektomije.

Rizik od vaginskog prolapsa zavisi od faktora kao što su broj vaginskih porođaja, težina tih porođaja i vrsta porođaja. Ukupna incidencija se otprilike udvostručuje nakon histerektomije.

### Stvaranje priraslica i opstrukcija crijeva
Stvaranje postoperativnih priraslica predstavlja poseban rizik nakon histerektomije zbog obima disekcije, kao i činjenice da se rana od histerektomije nalazi u dijelu karlice koji najviše zavisi od gravitacije, u koji lako može upasti crijevna petlja. U jednom pregledu, incidencija opstrukcije tankog crijeva zbog crijevne adhezije utvrđena je kod 15,6% nelaparoskopskih totalnih abdominalnih histerektomija u odnosu na 0,0% kod laparoskopskih histerektomija.

### Infekcija rane
Infekcija rane se javlja u približno 3% slučajeva abdominalne histerektomije. Rizik se povećava kod gojaznosti, dijabetesa, poremećaja imunodeficijencije, upotrebe sistemskih kortikosteroida, pušenja, hematoma rane i već postojeće infekcije kao što su horioamnionitis i karlična upalna bolest. Takve infekcije rana uglavnom se javljaju u obliku incizijskog apscesa ili celulitisa rane. Tipično, oba uzrokuju eritem, ali samo incizijski apsces uzrokuje gnojnu drenažu. Preporučeni tretman incizijskog apscesa nakon histerektomije je incizija i drenaža, a zatim prekrivanje tankim slojem gaze nakon čega slijedi sterilni medicinski zavoj. Zavoj treba mijenjati, a ranu ispirati fiziološkom otopinom najmanje dva puta dnevno. Osim toga, preporučuje se primjena antibiotika aktivnog protiv stafilokoka i streptokoka, po mogućnosti vankomicina, kada postoji rizik od MRSA. 

### Ostali rijetki problemi
Histerektomija može uzrokovati povećan rizik od relativno rijetkog karcinoma bubrežnih ćelija. Povećani rizik je posebno izražen kod mladih žena; rizik je bio niži nakon vaginski izvedenih histerektomija. Hormonski efekti ili povreda mokraćovoda smatrani su mogućim objašnjenjima. U nekim slučajevima, karcinom bubrežnih ćelija može biti manifestacija nedijagnosticiranog sindroma hereditarne leiomiomatoze i raka bubrežnih ćelija.
Uklanjanje maternice bez uklanjanja jajnika može dovesti do situacije koja, u rijetkim slučajevima, može rezultirati ektopičnom trudnoćom zbog neotkrivene oplodnje koja se još nije spustila u maternicu prije operacije. Dva slučaja su identificirana i opisana u izdanju časopisa *Blackwell Journal of Obstetrics and Gynecology*; preko 20 drugih slučajeva je razmatrano u dodatnoj medicinskoj literaturi. U vrlo rijetkim slučajevima, spolni odnos nakon histerektomije može uzrokovati transvaginsku evisceraciju tankog crijeva. Vaginska manžetna je najgornji dio vagine,  koji je zatvoren šavom. Kao rijetka komplikacija, može doći do dehiscije i omogućavanja evisceracije tankog crijeva u vaginu.

## Reference
## Također pogledajte
*Maternica

Kategorija:Ženski reproduktivni sistem
Kategorija:Maternica